Som led i et udviklingsprojekt på Fur er der blevet udviklet et klimaregnskab for øen.

- Vi har udarbejdet et klimaregnskab for at have et målepunkt for vores projekt. Én af projektets målsætninger er at gøre Fur CO2-neutral i 2020, og med dette regnskab får vi en række pejlemærker, som vi løbende kan måle på. Det giver os også mulighed for at se, hvilke områder vi skal sætte ind på, siger Gitte Wad Thybo, projektleder for Innovation Fur. Klimaregnskabet tager udgangspunkt i 2010 og viser bl.a., at CO2-udledningen pr. indbygger på Fur var 31,9 tons. Det er markant højere end gennemsnittet for Region Midt, som er på 7,4 ton. - Tallene viser, at Fur har en forholdsmæssigt stor udledning af CO2 pr. indbygger. Det skyldes, at Fur på trods af sin lille størrelse med 855 fastboende, har nogle store industrivirksomheder, der står for en stor del af CO2-udledningen - derfor bliver den forholdsmæssige CO2-udledning pr. indbyggere høj, siger Gitte Wad Thybo.